ህወሓት ግን፡ ኣብ ዝተፈላለየ እዋናት ድላዩ ካብ ኢትዮጵያ ምፍላይ ከምዘይኮነን፡ ጸገሙ ምስ’ቲ ቀዳማይ ሚኒስተር ኣብዪ ኣሕመድ ዝሓልማ “ኣሃዳዊት ኢትዮጵያ” ከምዝኾነን ክገልጽ እዩ ጸኒሑ። ኣብ ጉዳይ መሰል ርእሰ ውሳነ’ውን ‘ኣይዋገይን’ እዩ ዝብል ህወሓት። ኣብ’ቲ ዝሓለፈ ወርሒ፡ መራሒ ክልል ትግራይ ደብረጽዮን ገብረሚካኤል ‘ነቲ ብመስዋእቲ ዘምጻእናዮ መሰል ርእሰ ውሳነን ርእሰ ምሕደራን ክዕፍን ንዝፍትን ዝኾነ ሓይሊ ኣይንምብርከኽን’ ኢሉ ነይሩ። ንሱ ነዚ ዝበለ፡ ሓይልታት ጸጥታ ትግራይ ኣብ ከተማታቶም ወተሃደራዊ ምርኢት ድሕሪ ምክያዶም እዩ። ኣብ’ቲ እዋን፡ ቤት ጽሕፈት ጸጥታ ትግራይ፡ ኣብ ፌስቡኩ “ንሰላምና ክብሃል ዝኽፈል ዋጋ ክንከፍል ወትሩ ድሉዋት ኢና” ዝብል መልእኽቲ ኣስፊሩ ነይሩ። ኣብዪ ኸ እንታይ ይብል?
